Konkurrencerådet: Bilforsikringer er for dyre

Har du haft den samme bilforsikring i mange år? Så er der en god chance for, at du betaler mere, end du burde. Konkurrencerådet langer nu ud efter forsikringsselskaberne og kalder konkurrencesituationen på markedet for bilforsikringer “alvorligt udfordret”.

Hvis du ikke skifter selskab jævnligt, er du nemlig en del af den gruppe, selskaberne tjener allermest på.

Høj pris for trofasthed

Konkurrencerådet har analyseret markedet og fundet klare tegn på, at bilister, der bliver hos det samme forsikringsselskab i årevis, betaler markant mere end nye kunder – selv når forsikringen er identisk. Tallene viser, at kunder med ti års anciennitet i gennemsnit betaler 7-8 procent mere for deres bilforsikring end nye kunder. Udelukkende fordi de bliver.

– Selskaberne ved, at mange kunder ikke orker at skifte – og det udnytter de, siger Konkurrencerådets formand, Christian Schultz.

Skjulte prisstigninger hvert år

Det stopper ikke her. De fleste selskaber hæver automatisk prisen på bilforsikringer hvert år – som regel uden du får det at vide direkte. Stigningen er ofte koblet til den generelle lønudvikling og er en del af din kontrakt.

Resultatet? Priserne bliver ved med at kravle opad, uden du nødvendigvis opdager det – og uden at selskaberne reelt konkurrerer på pris. Konkurrencerådet mener, at det er med til at holde priserne kunstigt høje og skabe en slags stiltiende prisaftale mellem selskaberne.

Ifølge analysen tjener selskaberne langt mere, end man kan forvente i et velfungerende marked. Og Danmark skiller sig ud i Europa: Siden midten af 90’erne er priserne på skadesforsikringer – herunder bilforsikringer – steget 10 procent mere end gennemsnittet i EU.

Nu truer rådet med indgreb

Konkurrencerådet overvejer nu at sætte gang i en såkaldt markedsefterforskning – et nyt værktøj, der kan bruges til at tvinge selskaberne til at ændre adfærd, også selvom de ikke har brudt loven direkte.

Fokus vil være på, om bilforsikringsselskaberne fastsætter priser og vilkår på en måde, der skader konkurrencen – og i sidste ende rammer forbrugerne på pengepungen.

Hvad betyder det for dig?

Hvis efterforskningen føres ud i livet, kan det betyde:

Mere gennemsigtige priser.

Færre automatiske prisstigninger.

Bedre muligheder for at sammenligne og skifte forsikring.

Og måske billigere bilforsikring i fremtiden.

– Vi ønsker et marked, hvor bilister betaler fair priser, og hvor selskaberne faktisk konkurrerer om kunderne, siger Christian Schultz.

Indtil videre er der åbnet for en offentlig høring – men allerede nu er det en god anledning til at tjekke, om din egen bilforsikring er steget i pris, uden du har lagt mærke til det. En hurtig sammenligning med andre selskaber kan måske spare dig for penge.

Læs også: Så meget koster det at forsikre elbilen.

Konkurrencerådet: Bilforsikringer er for dyre